《上夏太尉》
宋代·刘敞

四海传烽急，长安亦响振。老儒稽变事，强敌暴生民。

廷议衣冠稽，书闻草野臣。诸公咸世杰，天子识平津。

开府三司旧，提兵十万新。丹青大信著，明白睿谋伸。

赐马飞龙亚，分衣宝带亲。貔貅帐下士，鹓鹄幕中宾。

虎节关河雪，天街毕昴尘。朔方须筑郡，燕谷豫含春。

策效曾无敌，师行辄有神。人心惟助顺，天道亦亲仁。

执钺来刑虢，勾芒下赐秦。成功符屈指，默化剧陶钧。

既已通西域，还应察佩珉。焉知充国颂，不足壮麒麟。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。